Predkladacia správa  
 
	Ministerstvo školstva predkladá na rokovanie vlády návrh na použitie prostriedkov z nerozpočtovaných prostriedkov štátneho rozpočtu z kapitoly Všeobecná pokladničná správa za rok 2002,  získaných  v súlade  so zákonom  č. 194/1990 Zb. o lotériách a iných podobných hrách v znení neskorších predpisov, na podporu telovýchovy a športu.
 
	Podľa  zákona č. 194/1990 Zb. o lotériách a iných podobných hrách v znení neskorších predpisov je určených minimálne 50% na telovýchovné a športové účely. Na základe oznámenia Ministerstva financií SR zo 7. februára 2003 o aktuálnom zostatku finančných prostriedkov na účte kapitoly Všeobecnej pokladničnej správy k 31. 12. 2002, bolo zistené prekročenie rozpočtovaných prostriedkov z výťažkov lotérií a iných podobných hier. Z dôvodu dodržania vyššie uvedeného  ustanovenia zákona prislúcha časť finančných prostriedkov z nerozpočtovaných prostriedkov štátneho rozpočtu podľa listu Ministerstva financií SR v sume  78 648 431,34 Sk na telovýchovné a športové účely.

Uvedené finančné prostriedky navrhuje Ministerstvo školstva SR použiť na materiálno-technické zabezpečenie športovcov zaradených do tzv. TOP-tímov a  športovcov so zdravotným postihnutím, investície do športových zariadení, zriadenie diagnostického centra, nákup diagnostických prístrojov, prípravu a účasť športovcov na olympijských hrách, zdravotné zabezpečenie športovcov a školský šport. 

	Poskytnutie uvedených finančných prostriedkov nebude mať dosah na rozpočtované prostriedky, keďže sa navrhujú uvoľniť z nerozpočtovaných zdrojov kapitoly Všeobecnej pokladničnej správy za rok 2002.     
 
Materiál nemá dopad na obyvateľov, hospodárenie podnikateľskej sféry a iných právnických osôb, na životné prostredie ani na zamestnanosť. Z uvedených dôvodov doložku finančných, ekonomických, environmentálnych vplyvov a vplyvov na zamestnanosť neprikladáme.